Fil-11 ta' Marzu, il-Kunsill qabel dwar il-pożizzjoni ta' negozjar tiegħu dwar il-proposta għal Direttiva dwar il-ġlieda kontra t-terroriżmu. Fuq il-bażi ta' dan il-mandat, il-presidenza Netherlandiża ser tibda negozjati mal-Parlament Ewropew hekk kif dan ikun adotta l-pożizzjoni tiegħu. Id-Direttiva proposta ssaħħaħ il-qafas legali tal-UE fil-prevenzjoni ta' attakki terroristiċi billi tikkriminalizza atti preparatorji bħat-taħriġ u l-ivvjaġġar barra mill-pajjiż għal skopijiet terroristiċi - biex b'hekk tindirizza l-kwistjoni tal-ġellieda barranin - kif ukoll l-għajnuna u l-kompliċità, l-inċitament jew l-attentat ta' atti bħal dawn. Issaħħaħ ukoll ir-regoli dwar id-drittijiet għall-vittmi tat-terroriżmu. Ard van der Steur, il-Ministru għall-Ġustizzja tan-Netherlands u l-President tal-Kunsill qal: "Ninsab kuntent li b'mod speċjali llum, f'Jum il-Kommemorazzjoni Annwali għall-Vittmi tat-Terroriżmu, nistgħu naħdmu bl-isforz komuni tagħna biex nittrattaw forom ġodda ta' terroriżmu u t-theddida li joħolqu l-ġellieda terroristi barranin. Jeħtieġ li nuru issa li ninsabu magħqudin." Id-Direttiva proposta ssaħħaħ u taġġorna d-Deċiżjoni Qafas eżistenti 2002/475/JHA, b'mod partikolari, għax tikkriminalizza: L-ivvjaġġar għal skopijiet terroristiċi , biex jiġi miġġieled il-fenomenu tal-ġellieda terroristi barranin; finanzjament, l-organizzazzjoni u l-faċilitazzjoni ta' vjaġġi bħal dawn , inkluż permezz ta' appoġġ loġistiku u materjali, l-għoti ta' armi tan-nar u splussivi, kenn, mezzi ta' trasport, servizzi, assi u oġġetti; Il-kisba ta' taħriġ għal skopijiet terroristiċi , inkluż billi tipprovdi l-possibbiltà ta' investigazzjoni u prosekuzzjoni ta' attivitajiet ta' taħriġ li għandhom il-potenzjal li jwasslu biex jitwettqu reati terroristiċi; L-għoti ta' fondi biex jintużaw biex jitwettqu reati terroristiċi jew reati marbuta ma' gruppi terroristiċi jew attivitajiet terroristiċi. Id-Direttiva ser tikkumplementa wkoll il-leġislazzjoni attwali dwar id-drittijiet għall-vittmi biex tiżgura li l-vittmi tat-terroriżmu jirċievu aċċess immedjat għal servizzi ta' appoġġ professjonali li jipprevedu trattamenti fiżiċi u psikosoċjali, kif ukoll tagħrif dwar id-drittijiet tagħhom. Kuntest Il-proposta tressqet fil-kuntest tal-Istrateġija Mġedda tal-UE ta' Sigurtà Interna u wara s-sejħa tal-Kunsill għal azzjoni aċċellerata wara l-attakki ta' Pariġi tat-13 ta' Novembru 2015. Din tqis ir-rekwiżiti li ġejjin minn bosta testi internazzjonali: Ir-Riżoluzzjoni tal-Kunsill tas-Sigurtà tan-NU 2178 (2014) u l-Protokoll Addizzjonali tal-Konvenzjoni dwar il-Prevenzjoni tat-Terroriżmu tal-Kunsill tal-Ewropa (KtE), li għandhom l-għan li jiġġieldu l-fenomenu tal-ġellieda terroristi barranin; L-istandards tat-Task Force ta' Azzjoni Finanzjarja (FATF) dwar il-finanzjament tat-terroriżmu. Il-Jum Ewropew ta' Tifkira tal-Vittmi tat-Terroriżmu Il-11 ta' Marzu huwa wkoll il-Jum Ewropew ta' Tifkira tal-Vittmi tat-Terroriżmu. Dan jimmarka l-anniversarju tal-bumbardament fuq il-ferrovija f'Madrid li qatel 191 ruħ u korra mill-inqas 1800 ruħ li kienu qed jivvjaġġaw lejn ix-xogħol. L-Unjoni Ewropea ddedikat dan il-jum biex tfakkar il-vittmi kollha ta' attakki terroristiċi fl-Ewropa u f'partijiet oħra fid-dinja. Test tal-approċċ ġenerali Rispons għall-ġellieda terroristi barranin u l-attakki terroristiċi reċenti fl-Ewropa (informazzjoni ġenerali) Ġlieda tal-UE kontra t-terroriżmu (informazzjoni ġenerali) Ara l-paġna tal-laqgħa